Wie ry, wie bly, wie is terug by Leeus in 2018 | Netwerk24
Wie ry, wie bly, wie is terug by Leeus in 2018
Deur Christo Buchner 02 November 2017 07:16
Die kat kom terug.
In hierdie geval is dit dalk eerder die welpie, met die jong skrumskakel Christiaan Meyer wat aanstaande jaar aan die Leeus geleen word vir die Superreeks.
Die skrumskakel Christiaan Meyer gaan volgende jaar vir die Leeus in die Superreeks speel. Foto: Gallo Images
Meyer, ’n oud-leerling aan die Hoërskool Dr E.G. Jansen in Boksburg, het vir die Leeus se o.19- en o.21-spanne gespeel, voordat hy hom by Griekwas ingesluit het.
Hy word vir die duur van die Superreeks aan die Leeus geleen.
Met sy lang blonde hare en klein postuur herinner hy nogal heelwat aan Faf de Klerk, wat nog vanjaar saam met Ross Cronjé die Leeus se skrumskakel in die Superreeks was, voordat hy hom by die Sale Sharks in Engeland aangesluit het.
Die feit dat Meyer nou weer tydelik ’n Leeu word, voordat hy weer later aanstaande jaar terugkeer Kimberley toe om vir Griekwas in die Curriebeker-reeks te speel, het koue water gegooi op gerugte dat die Springbok Rudy Paige aanstaande jaar sy rugby by die Leeus sal speel.
Volgens Rudolf Straeuli, die uitvoerende hoof van die Leeus, sal die name van nog spelers wat aanstaande jaar vir die Leeus geleen gaan word vir die Super-seisoen binnekort bekend gemaak word.
Die Leeus het Woensdag ook die name bekend gemaak van die spelers wie se kontrakte met dié unie verbreek word.
Die grootste name daar is die losskakel/heelagter Jaco van der Walt en die losvoorspeler Fabian Booysen.
Van der Walt se broer, Gerdus, wat al by geleentheid vir die Leeus senter gespeel het, verlaat ook die unie.
Die slot JP du Preez, wat toe hy voorverlede seisoen sy debuut vir die Leeus gemaak het, die langste slot nóg in Superrugby was, se bande met die Leeus is ook verbreek.
Met Jaco van der Walt wat nou aanskuif, sal die Leeus beslis in die mark wees om ’n losskakel te kry as adjudant vir Elton Jantjies.
Die spelers wie se kontrakte met die Leeus beëindig is, is: Adré Smit, Bader Pretorius, Barend Smith, Curtis Jonas, Divan Henning, Fabian Booysen, Gerdus van der Walt, Gideon Botha, Jaco van der Walt, Jacobus Tredoux, JP du Preez, Le Roux Baard, Lincoln Daniels, MC de Jongh, Morney Moos, Rheyno Potgieter, Runan Venter, Wihan Jacobs.
Swys se seun laat welpies hard brul
Eddie skep dossier oor hoe om NS te klop
Melusi Mthethwa trots op sy welpies